b'\n_START_ARTICLE_\nSediment\n_START_PARAGRAPH_\nSediment se nume\xc8\x99te un depozit format prin depunerea sau precipitarea substan\xc8\x9belor corpusculare / particulelor solide dintr-o suspensie \xc3\xaentr-un lichid._NEWLINE_Procesul natural de depunere de diferite frac\xc8\x9biuni de roci rezultate din eroziunea litosferei poart\xc4\x83 denumirea de sedimentogenez\xc4\x83._NEWLINE_Domeniul \xc8\x99tiin\xc8\x9bific din cadrul \xc8\x99tiin\xc8\x9belor P\xc4\x83m\xc3\xa2ntului, care are ca obiect de studiu descrierea \xc8\x99i interpretarea sedimentelor din punct de vedere al modului de formare, precum \xc8\x99i a rocilor sedimentare se nume\xc8\x99te sedimentologie._NEWLINE_Materialul sedimentar provenit din alterarea \xc8\x99i dezagregarea rocilor, aflat \xc3\xaen curs de scurgere sub influen\xc8\x9ba apelor de \xc8\x99iroire pe pantele diferi\xc8\x9bilor versan\xc8\x9bi se nume\xc8\x99te deluviu._NEWLINE_O serie de depozite sedimentare formate prin transgresiune, care \xc3\xaencepe cu materiale grosiere (pietri\xc8\x99uri, conglomerate), dup\xc4\x83 care urmeaz\xc4\x83 roci mai fine (argile, marne) se numesc depozite transgresive._NEWLINE_Normele de producere a b\xc4\x83uturilor (vin, bere) sau a laptelui de consum prev\xc4\x83d c\xc4\x83 acestea nu trebuie s\xc4\x83 con\xc8\x9bin\xc4\x83 sedimente sau impurit\xc4\x83\xc8\x9bi.'